
Text rozhodnutia
Súd: Krajský súd Nitra Spisová značka: 11S/107/2017 Identifikačné číslo súdneho spisu: 4017200468 Dátum vydania rozhodnutia: 28. 02. 2018 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2018:4017200468.2 Uznesenie Krajský súd v Nitre, v senáte zloženom z predsedníčky senátu JUDr. Marty Molnárovej a členiek senátu JUDr. Dariny Vargovej a JUDr. Martiny Balegovej, v právnej veci žalobcu: Krajský prokurátor v Nitre, Damborského 1, Nitra, proti žalovanému: Mesto Nové Zámky, Hlavné nám. 10, Nové Zámky, o správnej žalobe o vyslovenie nesúladu Všeobecne záväzného nariadenia Mesta Nové Zámky č. 6/2016 zo dňa 15. 06. 2016, takto r o z h o d o l : Súd vyslovuje nesúlad Všeobecne záväzného nariadenia Mesta Nové Zámky č. 6/2016 prijatého dňa 15. 06. 2016 s ustanovením § 6 odsek 1 zákona č. 369/1990 Zb. o obecnom zriadení v znení neskorších predpisov s ustanovením § 53 odsek 2 zákona č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov, s ustanovením § 4 odsek 1, odsek 3 písmeno n/ zákona č. 369/1990 Zb. o obecnom zriadení v znení neskorších predpisov a s ustanoveniami § 2 odsek 1, § 47 odsek 1 písmeno ch/ a § 48 zákona Slovenskej národnej rady č. 372/1990 Zb. o priestupkoch v znení neskorších predpisov a s ustanovením § 2 písmeno b/ nariadenia vlády Slovenskej republiky č. 70/2015 o sprístupňovaní pyrotechnických výrobkov na trhu. Žiaden z účastníkov konania nemá právo na náhradu trov konania. o d ô v o d n e n i e : 1. Žalobca sa žalobou podanou v zmysle § 359 odsek 1 Správneho súdneho poriadku a nasl. na tunajší správny súd dňa 28. 07. 2017 domáhal vyslovenia nesúladu Všeobecne záväzného nariadenia Mesta Nové Zámky č. 6/2016 o používaní pyrotechnických výrobkov určených na zábavné a oslavné účely, ktorú skutkovo a právne vymedzil nasledovne: Mestské zastupiteľstvo Mesta Nové Zámky na svojom zasadnutí dňa 15. 06. 2016 prijalo Všeobecne záväzné nariadenie číslo 6/2016, o používaní pyrotechnických výrobkov na zábavné a oslavné účely na území mesta Nové Zámky (ďalej len „VZN číslo 6/2016") pozostávajúce zo 7-ich článkov. Proti VZN číslo 6/2016 podala prokurátorka Okresnej prokuratúry Nové Zámky protest spisovej značky Pd 207/16/4404 - 13 zo dňa 22. 02. 2017, doručený Mestu Nové Zámky dňa 02. 03. 2017, s návrhom zrušiť protestom prokurátora napadnuté všeobecne záväzné nariadenie č. 6/2016 z dôvodov uvedených v proteste. Mestské zastupiteľstvo mesta Nové Zámky protest prokurátora prerokovalo na zasadnutí konanom dňa 26. 04. 2017 a protestom prokurátora napadnuté všeobecne záväzné nariadenie nezrušilo. Po preskúmaní označeného VZN, v rámci výkonu dozoru prokurátora nad dodržiavaním zákonov a ostatných všeobecne záväzných právnych predpisov orgánmi verejnej správy v zmysle § 20 a nasl. zákona č. 153/2001 Z. z. o prokuratúre v znení neskorších predpisov (ďalej len „zákon o prokuratúre"), prokurátorka Okresnej prokuratúry Nové Zámky dospela k záveru, že VZN číslo 6/2016 ako celok odporuje zákonu, a to ustanoveniami: § 6 odsek 1 zákona č. 369/1990 Zb. o obecnom zriadení v znení neskorších predpisov, § 53 odsek 2 zákona č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov, § 4 odsek 1, odsek 3 písmeno n) zákona č. 369/1990 Zb. o obecnom zriadení v znení neskorších predpisov § 2 odsek 1, § 47 odsek 1 písmeno ch) a § 48 zákona Slovenskej národnej rady č. 372/1990 Zb. o priestupkoch v znení neskorších predpisov. Vychádzajúc z citovaného ustanovenia § 359 odsek 1 veta druhá Správneho súdneho poriadku v danom prípade sa má za to, že Mestské zastupiteľstvo Mesta Nové Zámky protestu prokurátora zo dňa 22. 02. 2017 sp. zn. Pd 207/16/4404-13 nevyhovelo, keď na vyššie označenom zasadnutí a ani neskôr VZN nezrušilo v lehote 90 dní od doručenia protestu prokurátora podľa ustanovenia § 27 odsek 3 zákona o prokuratúre, t. j. v lehote 90 dní od 02. 03. 2017, kedy bol protest mestu doručený. 2. Žalobca uviedol, že rozpor protestom prokurátora napadnutého VZN číslo 6/2016, ktorému nebolo vyhovené Mestským zastupiteľstvom Mesta Nové Zámky je odôvodnený týmito skutočnosťami: Zo zákona č. 369/1990 Zb. o obecnom zriadení v znení neskorších predpisov (ďalej len "zákon o obecnom zriadení") vyplýva, že Mesto Nové Zámky má právne postavenie obce. Vychádzajúc zo skutočnosti, že všetka činnosť obce je viazaná platným právnym poriadkom, obec i v normotvornej činnosti je povinná rešpektovať ústavu, zákony a ostatné všeobecne záväzné právne predpisy, vrátane vlastných všeobecne záväzných predpisov v závislosti od druhu prijímaného všeobecne záväzného nariadenia, t. j. či ide o nariadenie podľa § 6 odsek 1 zákona o obecnom zriadení alebo nariadenie podľa § 6 odsek 2 zákona o obecnom zriadení. Obec uplatňuje svoju normotvornú právomoc výlučne v rozsahu, aký určuje Ústava Slovenskej republiky, ktorej úprava sa premieta do ustanovenia § 6 zákona o obecnom zriadení. Normotvornú právomoc podľa ČI. 68 Ústavy a § 6 odsek 1 zákona o obecnom zriadení, teda pre oblasť samosprávy, môže obec uplatniť kedykoľvek, aj bez splnomocnenia v zákone. Túto právomoc však nemôže obec uplatňovať v neobmedzenej miere na úpravu všetkých spoločenských vzťahov existujúcich v územnom obvode orgánu územnej samosprávy. To znamená, že ústava nepriznáva obciam/mestám normotvornú právomoc v celom rozsahu vnútorných vecí, ktoré spravujú podľa § 4 ods. 3 zákona o obecnom zriadení. Normotvornú právomoc môžu uplatňovať len v tej časti správy svojich vnútorných vecí, ktorou realizujú územnú samosprávu podľa ČI. 65 Ústavy. Nad rámec ČI. 65 Ústavy môžu upraviť všeobecne záväzným nariadením aj ďalšie vzťahy, ak im zákonodarca udelí výslovné splnomocnenie na normotvornú činnosť, v ktorom prípade sú viazané rozsahom udeleného splnomocnenia. Výpočet samosprávnych funkcií obce, uvedený v § 4 odsek 3 zákona o obecnom zriadení, treba interpretovať reštriktívne tak, že do samosprávnej pôsobnosti obce patria iba tie záležitosti, ktoré sa svojou povahou dotýkajú územných samosprávnych celkov (miestnych záujmov obyvateľstva), za ktoré môžu obce niesť samostatne aj zodpovednosť (Nálezy Ústavného súdu Slovenskej republiky číslo I. ÚS 56/2000 a číslo I. ÚS 55/2000). 3. Pri uplatnení normotvornej právomoci orgán územnej samosprávy môže ukladať povinnosti, ale nie spôsobom obmedzujúcim základné práva a slobody nad rámec zákona. Obec teda ani v rámci svojej normotvornej právomoci nemôže obmedziť základné práva a slobody nad rámec zákonov. V rámci zákona nemôže upraviť vzťahy, ktoré nepatria do normotvornej právomoci orgánu územnej samosprávy vymedzenej ústavou (Nález Ústavného súdu Slovenskej republiky číslo 11. ÚS 70/97, Nález Ústavného súdu číslo 11. ÚS 33/01 a Nález Ústavného súdu Slovenskej republiky 111. ÚS 10/01 ). Oblasti spoločenských vzťahov patriace do výkonu štátnej správy môže obec upravovať všeobecne záväzným nariadením výlučne na základe splnomocnenia zákona. 4. Mesto Nové Zámky vydalo v tomto prípade nerešpektujúc ustanovenie § 6 odsek 1 zákona o obecnom zriadení všeobecne záväzné nariadenie číslo 6/2016 - Článok l VZN, ktorý je v rozpore s ustanovením § 53 odsek 2 zákona o výbušninách. Podľa Článku 1 - Predmet úpravy (1). Toto VZN sa vydáva na ochranu verejného poriadku a na regulovanie používania pyrotechnických výrobkov na území mesta Nové Zámky. (2). Toto VZN je záväzné pre obyvateľov mesta, návštevníkov mesta, právnické a fyzické osoby podnikajúce alebo pôsobiace na území mesta, pre vlastníkov alebo užívateľov nehnuteľností a iných objektov umiestnených na území mesta Nové Zámky. Mesto stanovujúc účel vydania nariadenia za tento v rozpore so splnomocnením zákona, uvedeným v ustanovení § 53 odsek 2 zákona o výbušninách, určuje regulovanie používania všetkých pyrotechnických výrobkov na území mesta a nie len pyrotechnických výrobkov kategórií výslovne uvedených v splnomocnení zákona. Zákon totiž obce výslovne splnomocňuje len na úpravu používania pyrotechnických výrobkov kategórií F2, F3, P1 a T1 a žiadnych iných a aj to z dôvodu ochrany verejného poriadku. Mesto v označenom článku ďalej nadbytočne stanovuje rozsah záväznosti všeobecne záväzného nariadenia, a to pre obyvateľov mesta, návštevníkov mesta, právnické a fyzické osoby podnikajúce alebo pôsobiace na území mesta, pre vlastníkov alebo užívateľov nehnuteľností a iných objektov umiestnených na území mesta Nové Zámky. Záväznosť všeobecne záväzného nariadenia vyplýva z teórie správneho práva, ktorá všeobecne záväzné nariadenie definuje ako normatívny právny akt vydaný obecným zastupiteľstvom, ktorého obsah je záväzný pre všetky fyzické a právnické osoby trvalo alebo prechodne, náhodne či jednorazovo sa zdržiavajúce na tom-ktorom území obce, a preto nie je potrebné ju osobitne upravovať v každom vydanom normatívnom akte, t. j. všeobecne záväznom nariadení. Navyše úprava nariadení má byť jasná, zrozumiteľná a určitá, ktorej podmienke pojem „iné objekty" nezodpovedá. 5. Podľa článku 2 - Vymedzenie pojmov (1). Pyrotechnické výrobky sú výrobky obsahujúce výbušné látky alebo zmes výbušných látok, ktorý je navrhnutý na vyprodukovanie tepla, svetla, zvuku, plynu alebo dymu alebo na kombinácie týchto efektov prostredníctvom jednotlivých exotermických chemických reakcií. (2). Zábavnou pyrotechnikou je pyrotechnický výrobok určený na zábavné účely. Článok 3 - Kategórie pyrotechnických výrobkov 1). Pyrotechnické výrobky sú výrobcom zaraďované podľa spôsobu ich použitia alebo ich účelu a úrovne nebezpečenstva vrátane ich hladiny hluku do kategórií: a) zábavná pyrotechnika, b) scénická pyrotechnika, c) iné pyrotechnické výrobky 2.) Zábavná pyrotechnika - pyrotechnické výrobky na zábavné a oslavné účely sa zaraďujú podľa stupňa nebezpečenstva do kategórií F1, F2, F3 a F4: a) kategória F1 : zábavná pyrotechnika , ktorá predstavuje veľmi nízke nebezpečenstvo a má zanedbateľnú hladinu hluku a ktorú možno používať v obmedzených priestoroch vrátane zábavnej pyrotechniky, ktorú možno používať vo vnútri obytných budov, b) kategória F2: zábavná pyrotechnika, ktorá predstavuje nízke nebezpečenstvo a má nízku hladinu hluku a ktorú možno používať vonku v obmedzených priestoroch, c) kategória F3 : zábavná pyrotechnika , ktorá predstavuje stredne veľké nebezpečenstvo, ktorá je určená na používanie vonku na veľkých otvorených priestranstvách a ktorej hladina hluku nie je škodlivá pre 1'udské zdravie d) kategória F4: zábavná pyrotechnika , ktorá predstavuje vysoké nebezpečenstvo, ktorú môžu používať len odborne spôsobilé osoby a ktorej hladina hluku nie je škodlivá pre ľudské zdravie. (3). Scénická pyrotechnika sa zaraďuje podľa stupňa nebezpečenstva do kategórií T1 a T2: a) kategória T1 : scénická pyrotechnika , ktorá je určená na používanie na javisku, ktorý predstavuje nízke nebezpečenstvo, b) kategória T2: scénická pyrotechnika , ktorá je určená na používanie na javisku, ktorý môžu používať len odborne spôsobilé osoby. (4). Iné pyrotechnické výrobky sa zaraďuje podľa stupňa nebezpečenstva do kategórii P1 a P2: a) kategória P1 : pyrotechnické výrobky iné ako zábavná pyrotechnika a scénická pyrotechnika, ktoré predstavuje nízke nebezpečenstvo, b) kategória P2: pyrotechnické výrobky iné ako zábavná pyrotechnika a scénická pyrotechnika, ktoré sú určené na zaobchádzanie alebo na používanie len odborne spôsobilými osobami. 6. Článok 2 a článok 3 VZN číslo 6/2016 sú v rozpore s nariadením vlády Slovenskej republiky číslo 70/2015 Z. z. o sprístupňovaní pyrotechnických výrobkov na trhu (ďalej len „nariadenie vlády číslo 70/2015 Z. z."). VZN číslo 6/2016 do označených článkov nadbytočne preberá pojmy stanovené právnymi predpismi, v danom prípade aproximačným nariadením vlády, a to nariadení vlády Slovenskej republiky číslo 70/2015 Z. z. o sprístupňovaní pyrotechnických výrobkov na trhu (ďalej len „nariadenie vlády číslo 70/2015 Z. z.").Týmto mesto vytvára vlastnú právnu úpravu spoločenských vzťahov upravených vo všeobecne záväznom nariadení. Mesto v tejto súvislosti v rozpore s nariadením vlády číslo 70/2015 Z. z. v prípade určenia kategórií zábavnej pyrotechniky v článku 3 odsek 2 nariadenia vymedzuje zábavnú pyrotechniku ako pyrotechnické výrobky na zábavné a oslavné účely, a spôsobom, akým pyrotechnické výrobky vymedzoval už zrušený zákon č. 51/1988 Zb. o banskej činnosti, výbušninách a o štátnej banskej správe v znení neskorších predpisov v ustanovení § 36a odsek 1 zákona, resp. v období od 01. 11. 2004 do 31. 05. 2014 v ustanovení § 21 zákona. Podľa § 36a odsek 1 cit. zákona pyrotechnické výrobky sú výrobky obsahujúce technologicky spracované pyrotechnické zložky, prípadne aj malé množstvo iných druhov výbušnín, určené na technické účely alebo na zábavné a oslavné účely. Nová právna úprava, teda nariadenie vlády číslo 70/2015 Z. z., za zábavnú pyrotechniku určuje len pyrotechnické výrobky určené na zábavné účely. Preto mesto Nové Zámky vo VZN číslo 6/2016 vymedzuje pojem zábavnej pyrotechniky inak ako platné a účinné nariadenie vlády číslo 70/2015 Z. z. v § 2 písmeno b). Naviac článok 3 odsek 2 VZN číslo 6/2016 vymedzuje zábavnú pyrotechniku ako pyrotechnické výrobky na zábavné a oslavné účely teda inak ako článok 2 odsek 2 VZN číslo 6/2016, podľa ktorého zábavnou pyrotechnickou je pyrotechnický výrobok určený na zábavné účely, čo pôsobí zmätočne. 7. Podľa Článku 4 - Používanie pyrotechnických výrobkov na zábavné a oslavné účely: (1). Pyrotechnické výrobky triedy F4, P2, T2 môžu používať len odborne spôsobilé osoby. (2). Z dôvodu ochrany verejného poriadku na území mesta je zakázané používanie pyrotechnických výrobkov kategórie F2, F3, P1 a F4. Tento zákaz neplatí na čas určený na deň 31. december od 18.00 hod. do 02.00 hod. nasledujúceho kalendárneho dňa, t. j. 1. januára pri splnení príslušných ustanovení všeobecne záväzných právnych predpisov. (3). Pyrotechnické výrobky okrem prípadov uvedených v ods. 2 tohto ustanovenia sa na území mesta Nové Zámky nesmú používať. Článok 4 VZN číslo 6/2016 je v rozpore s § 53 odsek 2 zákona o výbušninách a § 4 odsek 3 písmeno n) zákona o obecnom zriadení. V odseku 1 označeného článku Mesto Nové Zámky upravuje používanie pyrotechnických výrobkov triedy F4, P2 a T2 tak, že tieto môžu používať len odborne spôsobilé osoby, v ktorej súvislosti v poznámke pod čiarou odkazuje na ustanovenie § 2 písmeno e) nariadenia vlády číslo 70/2015 Z. z. Mesto touto úpravou jednak prekročilo rámec splnomocnenia zákona na vydanie všeobecne záväzného nariadenia podľa § 53 odsek 2 zákona o výbušninách - mesto môže upraviť používanie pyrotechnických výrobkov kategórie F2, F3, P1 a T1 a nie Pyrotechnických výrobkov triedy F4, P2, T2 a jednak upravilo používanie takých pyrotechnických výrobkov (triedy F4, P2, T2), úprava používania ktorých nie je výkonom samosprávy, ale patrí do oblasti výkonu štátnej správy. Pritom zákon o výbušninách v ustanovení § 67 písmeno a) až e) výkon štátnej správy na úseku výbušnín, výbušných predmetov a munície zveruje do pôsobnosti iných orgánov ako obcí, a to ministerstva hospodárstva, hlavného banského úradu, obvodného banského úradu, ministerstva vnútra a ministerstva obrany. Obce len splnomocňuje na vydanie všeobecne záväzného nariadenia k regulácii používania vybraných pyrotechnických výrobkov. Zákon o výbušninách neurčuje obce ani za orgány verejnej správy pôsobiace na tomto úseku, len upravuje oznamovaciu povinnosť v zákone uvedených subjektov voči obciam pri výkone trhacích prác veľkého rozsahu a vyhľadávaní nevybuchnutej munície, ako povinnú náležitosť žiadosti o povolenie ohňostrojných prác stanovuje písomný súhlas obce na vykonanie ohňostrojných prác a stanovuje povinnosť oznámenia rozhodnutia o povolení ohňostrojných prác obci. V odseku 2 označeného článku Mesto Nové Zámky upravuje v prvej vete používanie pyrotechnických výrobkov kategórie F2, F3, Pl a F4 tak, že stanovuje zákaz ich používania na území mesta a v druhej vete určuje výnimku zo zavedeného zákazu tak, že tento zákaz neplatí na čas určený na deň 31. december od 18.00 hod. do 02.00 hod. nasledujúceho kalendárneho dňa, t. j. 1. januára pri splnení príslušných ustanovení všeobecne záväzných právnych predpisov. Podľa poznámok pod čiarou k týmto článkom mesto označenú úpravu stanovilo na základe splnomocnení zákona, uvedených v ust. § 53 odsek 2 zákona o výbušninách (kategórie F2, F3 a P1) a ust. § 4 odsek 3 písmeno n) zákona o obecnom zriadení (kategória F4). Mesto touto úpravou prekročilo rámec svojej normotvornej pôsobnosti, keď stanovilo zákaz výkonu takej činnosti, o ktorej sa podľa platných zákonov rozhoduje v oblasti výkonu štátnej správy(kategória F4). V ustanoveniach § 4 odsek 3 v písmenách a) až s) zákona o obecnom zriadení sú vypočítané úseky samosprávnej pôsobnosti obce a demonštratívnym spôsobom vymedzené základné úlohy obce pri výkone samosprávy. Aj splnomocnenie zákona na vydanie všeobecne záväzného nariadenia uvedené v ustanovení § 4 odsek 3 písmeno n) zákona o obecnom zriadení je nutné chápať ako splnomocnenie vzťahujúce sa výlučne na činnosti, ktoré nie sú štátnou správou. V odseku 3 označeného článku Mesto Nové Zámky stanovuje všeobecný zákaz používania pyrotechnických výrobkov, okrem prípadov určených nariadením. Mesto touto úpravou prekročilo rámec svojej normotvornej pôsobnosti, keď upravilo používanie aj takých pyrotechnických výrobkov, na ktoré sa splnomocnenie zákona uvedené v § 53 odsek 2 zákona o výbušninách nevzťahuje. 8. Podľa Článku 5 - Priestupky a sankcie (1). Priestupkom proti verejnému poriadku v zmysle § 47 ods. 1 písm. ch), § 48 zákona č. 372/1990 Zb. o priestupkoch v znení neskorších predpisov (ďalej len „zákon o priestupkoch") je : a) použitie pyrotechnických výrobkov v rozpore so všeobecne záväznými právnymi predpismi alebo návodom na ich používanie, b) použitie pyrotechnických výrobkov na území mesta s výnimkou od 18.00 hod. dňa 31. decembra kalendárneho roka do 02.00 hod. 1. januára kalendárneho roka, c) organizovanie alebo inak napomáhanie činnosti uvedenej v písm. b), d) použitie pyrotechnických výrobkov tak, že ohrozí život, zdravie alebo majetok občanov. (2). Za priestupok v zmysle ods. 1, a to za porušenie tohto VZN: a) fyzickou osobou podľa § 48 zákona o priestupkoch a za jeho porušenie, je možné uložiť pokutu do výšky 33,- EUR, b) fyzickou osobou podľa § 47 ods. 1 písm. ch) zákona o priestupkoch a za jeho porušenie, je možné uložiť pokutu do výšky 500,- EUR, c) právnickou osobou alebo fyzickou osobou-podnikateľom v zmysle § 27b ods. 1 písm. a) zákona o obecnom zriadení (správny delikt), je možné uložiť pokutu do výšky 6.638,- EUR, a to mestom v zastúpení primátora mesta. (3). Výnos z pokút je príjmom mesta. V prípade citovaného článku 5 VZN číslo 6/2016 ide o tvorbu priestupkového práva, ktorá však nepatrí do zákonom vymedzeného rámca normotvornej právomoci obcí/miest a preto je v rozpore s ustanovením § 2 odsek 1, § 47 odsek 1 písmeno ch), § 48 priestupkového zákona. Podľa priestupkového zákona, ktorý vo svojej osobitnej časti taxatívne ustanovuje skutkové podstaty jednotlivých druhov priestupkov, je mesto oprávnené na prejednávanie konkrétne určených druhov priestupkov v blokovom konaní (§ 86 písmeno b) priestupkového zákona). Ide o oprávnenie mesta aplikovať zákon, z ktorého nemožno odvodiť jeho oprávnenie tvoriť priestupkové právo vymedzením správania, ktoré je určené v článku 5 VZN číslo 6/2016 za priestupok. Mestu takáto právomoc nebola zákonom zverená a je preň záväzná zákonná úprava, podľa ktorej je priestupkom zavinené konanie, ktoré porušuje alebo ohrozuje záujem spoločnosti a je za priestupok výslovne označené v priestupkovom zákone alebo v inom zákone, ak nejde o iný správny delikt postihnuteľný podľa osobitných právnych predpisov, alebo o trestný čin. K obsahu úpravy článku 5 VZN číslo 6/2016 Mesta Nové Zámky je potrebné ešte uviesť, že toto v rozpore s ustanoveniami priestupkového zákona nerozlišuje pri určení sankcií za priestupok v článku 5 odsek 2 nariadenia medzi priestupkami a správnymi deliktami a neprihliadlo na skutočnosť, že osobitný predpis, a to zákon o výbušninách v ustanovení § 78 až § 80 stanovuje skutkové podstaty správnych deliktov a priestupkov na tomto úseku, pričom v prípade stretu kvalifikácií určitého konania podľa všeobecného predpisu alebo osobitného predpisu má vždy prednosť kvalifikácia podľa osobitného predpisu, v danom prípade podľa zákona o výbušninách. Mesto Nové Zámky úpravou článku 5 nariadenia nad rámec zákona a svojej normotvornej pôsobnosti vytvorilo vlastné skutkové podstaty priestupkov. 9. Podľa Článku 6 - Spoločné ustanovenia (1). Pre oblasti neupravené týmto VZN platia primerane ustanovenia všeobecne záväzných právnych predpisov Slovenskej republiky. (2). Kontrolu dodržiavania tohto VZN vykonáva Mestská polícia Nové Zámky. Mesto v označenom článku nadbytočne stanovuje subsidiárnu pôsobnosť všeobecne záväzných predpisov Slovenskej republiky na oblasti neupravené nariadením a oprávnenie vykonávať kontrolu dodržiavania nariadenia Mestskou políciou Nové Zámky. Oprávnenie príslušníkov mestskej polície na kontrolu dodržiavania všeobecne záväzných nariadení vyplýva zo zákona, a preto je nadbytočné a nežiadúce zakladať toto oprávnenie aj všeobecne záväzným nariadením. Všeobecne záväzné nariadenie obce/mesta nie je spôsobilé založiť právomoc príslušníka obecnej/mestskej polície, keďže túto stanovuje výlučne zákon, predovšetkým zákon č. 564/1991 Zb. o obecnej polícii v znení neskorších predpisov. 10. Podľa Článku 7 - Záverečné ustanovenia (1). Toto VZN 0 používaní pyrotechnických výrobkov na zábavné a oslavné účely na území mesta Nové Zámky bolo schválené mestským zastupiteľstvom dňa 15. 06. 2016 uznesením č. 52/150616 a nadobudne účinnosť dňa 14. 07. 2016. (2). Schválené VZN Č. 6/2016 bolo zverejnené na úradnej tabuli mesta a na webovej stránke mesta dňa 29.06.2016 na dobu 15 dní. Mesto Nové Zámky v označenom článku 7 VZN uvádza skutočnosti vzťahujúce sa na zverejnenie všeobecne záväzného nariadenia, ktoré v čase jeho schválenia neboli a objektívne ani nemohli byt' známe, a preto ani nemôžu byt' obsahom schváleného nariadenia. V prípade ich dodatočného doplnenia do nariadenia spôsobujú pochybnosť o súlade schváleného a zverejneného nariadenia. Článok 7 VZN číslo 6/2016 obsahuje dodatočne doplnené údaje o skutočnostiach, ktoré nastali po schválení VZN. 11. Žalobca ďalej uviedol, že v postupe Mesta Nové Zámky pri prijímaní VZN číslo 6/2016 bolo ešte zistené používanie rôznych názvov predmetného všeobecne záväzného nariadenia a to v uznesení Mestského zastupiteľstva Mesta Nové Zámky, ktorým bolo nariadenia schválené, v názve nariadenia a vo zverejnenom nariadení (VZN číslo 6/2016 - uznesenie Mestského zastupiteľstva Mesta Nové Zámky z 15. 06. 2016 č. 52/150616). Prokurátorka okresnej prokuratúry s poukazom na vyššie uvedené skutočnosti a citované právne predpisy mala za to, že VZN číslo 6/2016 je vydané ako celok v rozpore so zákonom. Preto proti nemu podala protest prokurátora, ktorým navrhla z dôvodov uvedených v proteste napadnuté VZN zrušiť. Mesto do dnešného dňa VZN nezrušilo. 12. Žalovaný na výzvu správneho súdu podal vyjadrenie k žalobe, v ktorom uviedol, že Mesto Nové Zámky sa v celom rozsahu stotožňuje s vyjadreniami ako aj argumentáciou žalobcu uvedenými v predmetnej žalobe a ctenému súdu navrhuje, aby podľa § 367 ods. 1 zákona č. 162/2015 Z. z. Správneho súdneho poriadku žalobe v plnom rozsahu vyhovel a vyslovil nesúlad všeobecne záväzného nariadenia. 13. Podľa § 359 odsek 1 zákona č. 162/2015 Z. z. Správneho súdneho poriadku žalobcom je prokurátor, ktorého protestu proti všeobecne záväznému nariadeniu obce, mesta, mestskej časti alebo samosprávneho kraja nebolo vyhovené. Pod nevyhovením protestu prokurátora sa rozumie nezrušenie všeobecne záväzného nariadenia alebo jeho napadnutej časti, nevykonanie zmeny všeobecne záväzného nariadenia alebo jeho napadnutej časti v lehote podľa osobitného predpisu. Podľa § 367 zákona č. 162/2015 Z. z. Správny súdny poriadok (1) Ak správny súd po preskúmaní zistí dôvodnosť žaloby, uznesením vysloví nesúlad všeobecne záväzného nariadenia, jeho časti alebo niektorého jeho ustanovenia. Vo výroku uvedie označenie žalovaného, označenie a deň prijatia všeobecne záväzného nariadenia, skutočnosť, či vyslovuje nesúlad celého všeobecne záväzného nariadenia, jeho časti alebo niektorého jeho ustanovenia a ustanovenie zákona alebo iného všeobecného právneho predpisu, s ktorým nie je všeobecne záväzné nariadenie, jeho časť alebo niektoré jeho ustanovenie v súlade. (2) Ak správny súd rozhodne podľa odseku 1, dňom nadobudnutia právoplatnosti jeho rozhodnutia stráca všeobecne záväzné nariadenie, jeho časť alebo niektoré jeho ustanovenie účinnosť. (3) Obec, mesto, mestská časť alebo samosprávny kraj, ktoré vydali všeobecne záväzné nariadenie, sú povinné do šiestich mesiacov od nadobudnutia právoplatnosti rozhodnutia správneho súdu podľa odseku 1 uviesť všeobecne záväzné nariadenie vydané vo veciach územnej samosprávy do súladu so zákonom a vo veciach plnenia úloh štátnej správy do súladu so zákonom, nariadením vlády a všeobecne záväznými právnymi predpismi ministerstiev a ostatných ústredných orgánov štátnej správy; inak všeobecne záväzné nariadenie, jeho časť alebo niektoré jeho ustanovenie po šiestich mesiacoch od nadobudnutia právoplatnosti rozhodnutia správneho súdu podľa odseku 1 strácajú platnosť. Podľa § 4 odsek 3 písmeno n) zákona č. 369/1990 Zb. o obecnom zriadení v znení neskorších predpisov, obec pri výkone samosprávy najmä zabezpečuje verejný poriadok v obci; nariadením môže ustanoviť činnosti, ktorých vykonávanie je zakázané alebo obmedzené na určitý čas alebo na určitom mieste. Podľa § 6 odsek 1 zákona o obecnom zriadení obec môže vo veciach územnej samosprávy vydávat' nariadenia; nariadenie nesmie byť v rozpore s Ústavou Slovenskej republiky, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada Slovenskej republiky a ktoré boli ratifikované a vyhlásené spôsobom ustanoveným zákonom. Podľa § 53 odsek 2 zákona o výbušninách obec môže z dôvodu ochrany verejného poriadku všeobecne záväzným nariadením obmedziť alebo zakázať používanie pyrotechnických výrobkov kategórie F2, F3, P1 a T1 na území obce alebo v jej častiach. Podľa § 2 nariadenia vlády Slovenskej republiky číslo 70/2015 Z. z. o sprístupňovaní pyrotechnických výrobkov na trhu, na účely tohto nariadenia vlády je a) pyrotechnickým výrobkom akýkoľvek výrobok obsahujúci výbušné látky alebo zmes výbušných látok, ktorý je navrhnutý na vyprodukovanie tepla, svetla, zvuku, plynu alebo dymu alebo na kombinácie týchto efektov prostredníctvom jednotlivých exotermických chemických reakcií, b) zábavnou pyrotechnikou pyrotechnický výrobok určený na zábavné účely, c) scénickou pyrotechnikou pyrotechnický výrobok určený na použitie na javisku v interiéri alebo v exteriéri, pri filmovej produkcii alebo pri televíznej produkcii alebo na iné podobné použitie, d) pyrotechnickým výrobkom určeným na použitie v motorových vozidlách prvok bezpečnostných zariadení v motorových vozidlách, ktorý obsahuje pyrotechnické zloženie používané na iniciáciu týchto zariadení alebo iných zariadení, e) odborne spôsobilou osobou fyzická osoba, ktorá je oprávnená podľa osobitného predpisu14) zaobchádzať so zábavnou pyrotechnikou kategórie F4, so scénickou pyrotechnikou kategórie T2 alebo s inými pyrotechnickými výrobkami kategórie P2 podľa § 3 alebo ich používať. Podľa § 4 nariadenia vlády Slovenskej republiky číslo 70/2015 Z. z. o sprístupňovaní pyrotechnických výrobkov na trhu : Kategórie pyrotechnických výrobkov (1) Výrobca zaraďuje pyrotechnické výrobky do kategórií podľa spôsobu ich použitia alebo ich účelu a úrovne nebezpečenstva vrátane ich hladiny hluku. Notifikovaná osoba potvrdzuje zaradenie pyrotechnických výrobkov do kategórií ako súčasť postupov posudzovania zhody podľa § 14. (2) Pyrotechnické výrobky sa zaraďujú do týchto kategórií: a) zábavná pyrotechnika 1. kategórie F1 je zábavná pyrotechnika, ktorá predstavuje veľmi nízke nebezpečenstvo a má zanedbateľnú hladinu hluku a ktorú možno používať v obmedzených priestoroch vrátane zábavnej pyrotechniky, ktorú možno používať vo vnútri obytných budov, 2. kategórie F2 je zábavná pyrotechnika, ktorá predstavuje nízke nebezpečenstvo a má nízku hladinu hluku a ktorú možno používať vonku v obmedzených priestoroch, 3. kategórie F3 je zábavná pyrotechnika, ktorá predstavuje stredne veľké nebezpečenstvo, ktorá je určená na používanie vonku na veľkých otvorených priestranstvách a ktorej hladina hluku nie je škodlivá pre ľudské zdravie, 4. kategórie F4 je zábavná pyrotechnika, ktorá predstavuje vysoké nebezpečenstvo, ktorú môžu používať len odborne spôsobilé osoby a ktorej hladina hluku nie je škodlivá pre ľudské zdravie, b) scénická pyrotechnika 1. kategórie T1 je pyrotechnický výrobok určený na používanie na javisku, ktorý predstavuje nízke nebezpečenstvo, 2. kategórie T2 je pyrotechnický výrobok určený na používanie na javisku, ktorý môžu používať len odborne spôsobilé osoby, c) iné pyrotechnické výrobky 1. kategórie P1 sú pyrotechnické výrobky iné ako zábavná pyrotechnika a scénická pyrotechnika, ktoré predstavujú nízke nebezpečenstvo, 2. kategórie P2 sú pyrotechnické výrobky iné ako zábavná pyrotechnika a scénická pyrotechnika, ktoré sú určené na zaobchádzanie alebo na používanie len odborne spôsobilými osobami. Podľa § 2 odsek 1 zákona č. 372/1990 Zb. o priestupkoch v znení neskorších predpisov, priestupkom je zavinené konanie, ktoré porušuje alebo ohrozuje záujem spoločnosti, a je za priestupok výslovne označené v tomto alebo v inom zákone, ak nejde o iný správny delikt postihnuteľný podľa osobitných právnych predpisov, alebo o trestný čin. Podľa § 47 odsek 1 písmeno ch) priestupkového zákona priestupku sa dopustí ten, kto použije pyrotechnické výrobky v rozpore so všeobecne záväznými právnymi predpismi alebo návodom na ich používanie. Podľa § 48 priestupkového zákona priestupkom proti verejnému poriadku je porušenie aj iných povinností než uvedených v § 47, ak sú ustanovené všeobecne záväznými právnymi predpismi, vrátane všeobecne záväzných nariadení obcí a všeobecne záväzných vyhlášok miestnych orgánov štátnej správy, ak sa takým konaním ohrozí alebo naruší verejný poriadok. Za tento priestupok možno uložiť pokutu do 33 eur. 14. Podľa zákona č. 153/2001 Z. z. o prokuratúre v znení neskorších predpisov je protest prokurátora právnym prostriedkom, ktorým prokurátor vykonáva dozor nad dodržiavaním zákonov a ostatných všeobecne záväzných právnych predpisov orgánmi verejnej správy, samosprávy a vyšších územných celkov. Konanie o proteste prokurátora je osobitným konaním, v ktorom sa rozhoduje, či všeobecne záväzným predpisom vydaným orgánom verejnej správy opatrením alebo rozhodnutím bol porušený zákon, alebo iný všeobecne záväzný právny predpis. Na konanie o proteste prokurátora sa vzťahuje zákon o prokuratúre a ak nemá inú úpravu, primerane sa naň vzťahujú všeobecné predpisy o správnom konaní. Za neúspech protestu sa považuje to, že mesto, obec, mestská časť alebo vyšší územný celok nezruší na základe protestu prokurátora uznesenie svojho zastupiteľstva. 15. Z predloženého spisového materiálu žalobcom správny súd zistil a mal za preukázané skutočnosti uvedené v I. časti tohto uznesenia a to, že Mestské zastupiteľstvo Mesta Nové Zámky na svojom zasadnutí dňa 15. 06. 2016 prijalo Všeobecne záväzné nariadenie číslo 6/2016, o používaní pyrotechnických výrobkov na zábavné a oslavné účely na území mesta Nové Zámky (ďalej len „VZN číslo 6/2016") pozostávajúce zo 7-ich článkov, ktoré bolo vydané v rozpore s vyššie citovanými zákonmi z dôvodov uvedených v proteste spisovej značky Pd 207/16/4404 - 13 zo dňa 22. 02. 2017, ktorý podala prokurátora prokurátorka Okresnej prokuratúry Nové Zámky, a ktorému Mestské zastupiteľstvo Mesta Nové Zámky na zasadnutí konanom dňa 26. 04. 2017 nevyhovelo a protestom prokurátora napadnuté všeobecne záväzné nariadenie nezrušilo. 16. V danej veci správny súd považuje za potrebné uviesť, že ust. § 53 ods. 2 zákona č. 58/2014 Z. z. deklaruje právomoc obce vydávať nariadenie z dôvodu ochrany verejného poriadku, ktorým sa obmedzuje používanie pyrotechnických výrobkov tam určenej kategórie, ktoré bolo novelizované zákonom č. 331/2015 Z. z. na základe požiadavky Združenia miest a obcí Slovenska a vyhodnotenia poznatkov z doterajšej aplikačnej praxe k zákonu č. 58/2014. Z. z. Touto novelizáciou ust. § 53 ods. 2 zákona č. 58/2014 Z. z. bola obciam daná možnosť regulovať používanie pyrotechnických výrobkov kategórie F2, F3, P1 a T1 v územnom obvode obce alebo v určitých jeho častiach. Ide o územnú reguláciu ich použitia, ktorou sa môžu vymedziť územia, kde je bez ohľadu na čas obmedzené alebo zakázané používať uvedené pyrotechnické výrobky. Môže ísť o frekventované koridory pohybu chodcov (napr. námestia, vlakové autobusové stanice, oddychové zóny, záhradkárske osady, oblasti slúžiace predovšetkým na bývanie obyvateľov - sídliská, prípadne možný zákaz používania pyrotechniky na celom území). V praxi sa ukázalo, že nie každý používateľ pyrotechnického výrobku si vie obstarať súhlas všetkých vlastníkov (resp. spoluvlastníkov) všetkých chránených objektov, v ktorých ochrannom pásme hodlá použiť výrobky kategórie F2, F3, P1 a T1, na miestach a v čase miestne obvyklom, tak ako bolo vymedzené v doterajšej úprave. Prijatou novelou sa vytvoril priestor pre organizátorov osláv a spoločensko-kultúrnych podujatí, ktoré tradične obsahujú aj použitie pyrotechnických výrobkov kategórie F2, F3, P1 a T1, riešiť priebeh týchto osláv a uvedených podujatí a vlastníci takto budú mať priestor zaujať svoj postoj v procese prípravy a schvaľovania všeobecne záväzných nariadení miest a obcí. 17. Správny súd sa stotožnil s touto argumentáciou žalobcu, že v rámci výkonu samosprávnej činnosti obce, ani v rámci výkonu prenesenej štátnej správy nie je obcou umožnené odlišne upravovať zákonom stanovené pojmy, ako tomu bolo v predmetnej veci, a to z toho dôvodu, že v prípade duplicitnej úpravy vzniká nebezpečenstvo prípadného budúceho rozporu VZN v prípade zmeny právnej úpravy v tejto oblasti a jej nezapracovania do VZN. Účelom VZN nie je reprodukcia právnych predpisov, ani upravovať otázky, ktoré sú vyhradené výlučne zákonnej úprave (zákon o obecnej polícii, priestupkový zákon) alebo tie, ktoré sú už upravené predpismi verejného práva. 18. V konaní správneho súdnictva správny súd je oprávnený skúmať len súlad VZN so zákonom (resp. Ústavou SR, ústavnými zákonmi, medzinárodnými zmluvami, s ktorými vyslovila súhlas Národná rada SR a ktoré boli ratifikované a vyhlásené spôsobom ustanoveným zákonom), teda, či postup prokurátora podaním protestu proti VZN mesta, z dôvodov v ňom uvedených bol zákonný, v nadväznosti na podanú žalobu na súd a dospel k záveru, že záver žalobcu, ktorý urobil v podanom proteste spisovej značky Pd 207/16/4404 - 13 zo dňa 22. 02. 2017 o nesúlade Všeobecne záväzného nariadenia Mesta Nové Zámky číslo 6/2016 prijatého dňa 15. 06. 2016 zodpovedá zásadám logického myslenia a je v súlade s i hmotnoprávnymi ustanoveniami vyššie citovaných zákonov. Túto skutočnosť si po podaní žaloby zrejme uvedomil i sám žalovaný, nakoľko v replike k žalobe uviedol, že sa v celom rozsahu stotožňuje s vyjadreniami ako aj argumentáciou žalobcu uvedenými v predmetnej žalobe a navrhuje žalobe v plnom rozsahu vyhovieť a vysloviť nesúlad všeobecne záväzného nariadenia. 19. Z vyššie uvedených dôvodov dospel krajský súd k záveru oboch, že žaloba bola podaná v súlade s ust. § 359 ods. 1 SSP a preto súd podľa § 367 ods. 1 SSP rozhodol tak ako je uvedené vo výroku tohto rozhodnutia a vyslovil nesúlad Všeobecne záväzného nariadenia Mesta Nové Zámky číslo 6/2016 prijatého dňa 15. 06. 2016 s ustanovením § 6 odsek 1 zákona č. 369/1990 Zb. o obecnom zriadení v znení neskorších predpisov s ustanovením § 53 odsek 2 zákona č. 58/2014 Z. z. o výbušninách, výbušných predmetoch a munícii a o zmene a doplnení niektorých zákonov, s ustanovením § 4 odsek 1, odsek 3 písmeno n) zákona č. 369/1990 Zb. o obecnom zriadení v znení neskorších predpisov a s ustanoveniami § 2 odsek 1, § 47 odsek 1 písmeno ch) a § 48 zákona Slovenskej národnej rady č. 372/1990 Zb. o priestupkoch v znení neskorších predpisov a s ustanovením § 2 písmeno b) nariadenia vlády Slovenskej republiky č. 70/2015 o sprístupňovaní pyrotechnických výrobkov na trhu. Podľa § 367 ods. 2 SSP toto VZN nadobudnutím právoplatnosti stráca platnosť a žalovaný je povinný postupovať podľa § 367 ods. 3 SSP a do 6 mesiacov uviesť VZN do súladu so zákonom. 20. O náhrade trov konania bol rozhodnuté podľa ust. § 170 písm. c) SSP tak ako je uvedené vo výroku tohto rozhodnutia a účastníkom konania náhradu trov konania nepriznal, keďže konanie bolo začaté na základe žaloby prokurátora. 21. Rozhodnutie správneho súdu bolo prijaté hlasovaním v pomere hlasov 3 : 0. Poučenie: Proti tomuto uzneseniu možno podať kasačnú sťažnosť v lehote jedného mesiaca od jeho doručenia, na Krajský súd v Nitre. Zmeškanie lehoty nemožno odpustiť. Kasačnú sťažnosť možno odôvodniť len dôvodmi uvedenými v ust. § 440 ods.1, 2 SSP. V kasačnej sťažnosti nemožno uplatňovať nové skutočnosti a dôkazy, okrem skutočností a dôkazov na preukázanie prípustnosti a včasnosti podanej kasačnej sťažnosti. Kasačnú sťažnosť môže podať účastník konania, ak bolo rozhodnuté v jeho neprospech v lehote jedného mesiaca od doručenia rozhodnutia krajského súdu subjektu oprávnenému na jej podanie, ak nie je ustanovené inak. Lehota na podanie kasačnej sťažnosti je 30 dní od doručenia rozhodnutia krajského súdu v prípadoch uvedených v § 145 ods. 2 SSP. Zmeškanie lehoty nemožno odpustiť. Kasačná sťažnosť sa podáva na krajskom súde, ktorý napadnuté rozhodnutie vydal. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), návrh výroku rozhodnutia (sťažnostný návrh), pričom sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konania o správnej žalobe podľa § 6 ods. 2 písm. c) a d) a v prípade, ak je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2018:4017200468.2 (dáta aktuálne k 12. 11. 2026). Záväzné je znenie zverejnené súdom.




